ঢাকার হাঙ্গামা, ১৯৬৯

১৯৬৯ সালের ঢাকার হাঙ্গামা হলো ১৯৬৯ সালের নভেম্বরে বাঙালি ও অবাঙালি মোহাজেরদের মধ্যকার সৃষ্ট দাঙ্গার ফলশ্রুতিতে সংঘটিত পাঁচ দিনব্যাপী হাঙ্গামা। ১ নভেম্বরে পূর্ব পাকিস্তানের রাজধানী ঢাকায় মোহাজেরদের ডাকা হরতালের সময় এই হাঙ্গামার সূচনা হয়।

হাঙ্গামা থামাতে প্রাদেশিক সরকার রাষ্ট্রীয় সেনাবাহিনী ও পূর্ব পাকিস্তান রাইফেলস নিযুক্ত করে এবং সান্ধ্য আইন জারি রাখে। তবে পাঁচ দিনের মাথায় বিভিন্ন ব্যক্তিবর্গের প্রচেষ্টায় দাঙ্গা প্রশমিত হয়। এই হাঙ্গামা পূর্ব পাকিস্তানে বাঙালি ও অবাঙালিদের সম্পর্কে প্রভাব ফেলে যার নমুনা ১৯৭১ সালের মুক্তিযুদ্ধের সময়ে দেখতে পাওয়া যায়।

 পটভূমি 
তৎকালীন আমলে সাম্প্রদায়িক দাঙ্গা ব্রিটিশ ভারতে স্বাভাবিক ছিল এবং ব্রিটিশ শাসিত বঙ্গে ধর্মীয় সম্প্রদায়গুলোর মধ্যে দাঙ্গা সৃষ্টি হতো। কিন্তু ১৯৪৭ সালে ভারতভাগের ফলে পাকিস্তান সৃষ্টি হওয়ার পর ধর্মীয় দাঙ্গা উল্লেখযোগ্য হারে কমে আসে। দেশটি স্বাধীন হওয়ার ফলে বঙ্গ প্রদেশ বিভক্ত হয়ে পূর্ববঙ্গ (পরবর্তীতে পূর্ব পাকিস্তান) দেশটিতে যোগ দেয়। ভারতভাগের ফলে পশ্চিমবঙ্গ ও বিহার থেকে মোহাজেররা পূর্ববঙ্গে চলে আসে। এদের অধিকাংশ মূলত ছিল বিহারি। তবে পঞ্চাশের দশকে বাংলাকে পাকিস্তানের রাষ্ট্রভাষা হিসেবে প্রতিষ্ঠার জন্য সংগঠিত বাংলা ভাষা আন্দোলন চলাকালে প্রদেশের সংখ্যাগরিষ্ঠ জাতি তথা বাঙালিদের কাছে পূর্ব ও পশ্চিমাঞ্চলের বৈষম্যের ব্যাপারটি সামনে চলে আসে। যেহেতু পাকিস্তানের ক্ষমতা পশ্চিম থেকে নিয়ন্ত্রিত হতো সেহেতু বাঙালি ও অবাঙালি মুসলিমদের মধ্যে ঘৃণা জেগে উঠতে থাকে।

মধ্যবিত্ত বাঙালিরা শোষকদের উর্দুভাষী ও পশ্চিম পাকিস্তানি হিসেবে দেখতে শুরু করে। অন্যদিকে পূর্ববঙ্গে বসবাসরত উর্দুভাষী মোহাজেররা বাংলা ভাষা আন্দোলন সমর্থনকারী বাঙালিদের ইসলামের শত্রু হিসেবে দেখতে শুরু করে, কেননা তাদের কাছে উর্দু ছিল ইসলামি সাহিত্য ও সংস্কৃতির ভাষা। ফলস্বরূপ অবাঙালি মোহাজেররা পূর্ব পাকিস্তানের সমাজ থেকে বিচ্ছিন্ন হয়ে পড়ে। ১৯৬৯ সালের মার্চে ঊনসত্তরের গণঅভ্যুত্থানের পরে পাকিস্তানের রাষ্ট্রপতি আইয়ুব খান পদত্যাগ করেন এবং ইয়াহিয়া খান রাষ্ট্রের ক্ষমতা গ্রহণ করেন৷ তিনি প্রাপ্তবয়স্কদের ভোটে নির্বাচনের মাধ্যমে নতুন সংবিধান ও নতুন সরকার গঠন করতে দেওয়ার আশ্বাস দেন। ১ নভেম্বর ১৯৬৯ সালে ঢাকার মিরপুরে উর্দু ভাষায় ভোটার নিবন্ধন ফরম সরবরাহের দাবিতে একদল লোক হরতাল পালন করতে বাধ্য করার উদ্দেশ্যে জোরপূর্বক দোকানপাট বন্ধ করতে চেষ্টা করে ও সড়ক অবরোধ করে।

 দাঙ্গা 
পূর্ব পাকিস্তান সরকারের বিবৃতি অনুযায়ী পুলিশ সড়ক অবরোধ ভাঙ্গা ও হারতালকারীদের কার্যক্রমে বাধা দেওয়ার চেষ্টা করলে পরিস্থিতি উত্তপ্ত হয়ে উঠে ও হরতাল সংঘর্ষে পরিণত হয়। সংঘর্ষের ঘটনার পর গুজব ছড়িয়ে পড়ার ফলে ঢাকার একাধিক স্থানে দাঙ্গা শুরু হয়। দাঙ্গায় আহত ৪০ জন পুলিশকে হাসপাতালে ভর্তি করা হয়। মোট আহতের সংখ্যা ছিল ৭১ এবং ৬ জন নিহত হয়েছিলেন। ঘটনার পর পূর্ব পাকিস্তান রাইফেলস ও পাকিস্তান সেনাবাহিনীকে দাঙ্গায় আক্রান্ত আঞ্চলগুলোতে মোতায়েন করা হয়। প্রাদেশিক সরকার পরের দিন সকাল ৭টা পর্যন্ত ঢাকা ও নারায়ণগঞ্জের সড়কগুলোতে সান্ধ্য আইন ঘোষণা করে।

পরের দিন দাঙ্গা অব্যাহত থাকায় ঢাকায় ১ জন নিহত ও ১৯ জন আহত হয়। দুপুরে দাঙ্গার ফলে ঢাকার পরিস্থিতির অবনতি ঘটে এবং শহরের মিরপুর, হাজারীবাগ, রায়েরবাজার ও কমলাপুরে হাঙ্গামার ঘটনা ঘটে। ঢাকার নিউ মার্কেটে পেট্রোল পাম্প ও গাড়িতে আগুন দেওয়ার ঘটনা ঘটে। পরিস্থিতি নিয়ন্ত্রণে আনতে সেনাবাহিনীকে গুলি চালাতে হয়। দুপুর ২টা হতে ১৬ ঘন্টার জন্য ঢাকা ও নারায়ণগঞ্জে সান্ধ্য আইন জারি করা হয়।

৩ নভেম্বরে সেনাবাহিনীর দুজন অবাঙালী নন-কমিশন্ড অফিসারকে নিউ মার্কেটে ছুরিকাঘাতে হত্যা করা হয়। হাঙ্গামার সময় এক ব্যক্তিকে নিউ মার্কেটে বাস থেকে টেনে বের করে উচ্ছৃঙ্খল জনতা মারধর করা অবস্থায় পূর্ব পাকিস্তান রাইফেল তাকে উদ্ধার করে। রাতে আনুমানিক দুইশো জন সশস্ত্র মানুষ শহরের বাইরে থেকে নৌকায় করে মোহাম্মদপুরে প্রবেশ করার সময় টহলকারী সেনা সদস্যদের গুলিতে একাধিক ব্যক্তি আহত হয়। এই দিন মোট ১৩ জন আহত হয়। আহতদের মধ্যে ১ জন ব্যক্তি চিকিৎসাধীন অবস্থায় মৃত্যুবরণ করেন।

৪ নভেম্বরে ১ জন নিহত ও ৬ জন আহত হয়। সরকার দাঙ্গা চলাকালে তিন দিনে মোট ১১ জনকে গ্রেফতারের কথা জানায়। প্রাদেশিক প্রশাসন দশ ঘন্টার জন্য সান্ধ্য আইন আবার জারি করে। ৫ নভেম্বরের মধ্যে পরিস্থিতি প্রায় স্বাভাবিক হয়ে আসলেও ১ জন নিহত হয় এবং মোহাম্মদপুরে বিস্ফোরণে ১ জন আহত হয়। একই দিনে সান্ধ্য আইন মিরপুর ও তেজগাঁও থানায় দশ ঘন্টার জন্য বলবৎ করা হয়।

ঐতিহাসিক বদরুদ্দীন উমরের মতে প্রধানত পূর্ব পাকিস্তান আওয়ামী লীগের একাংশের উস্কানিতে দাঙ্গা সংঘটিত হয়েছিল, যারা অবাঙালি মোহাজেরদের পূর্ব পাকিস্তান থেকে তাড়িয়ে রাজনৈতিক ও অর্থনৈতিকভাবে লাভবান হতে চেয়েছিল। দাঙ্গায় বাঙালি উচ্ছৃঙ্খল জনতার পাশাপাশি পশ্চিম পাকিস্তানের স্বার্থান্বেষী অসাধু গোষ্ঠীও যোগ দিয়েছিল। উমরের মতে ঢাকার মোহাম্মদপুরের একটি উল্লেখযোগ্য অংশ দাঙ্গায় মারা যায় যাদের অধিকাংশ অবাঙালি ছিল।

 উত্তরপ্রভাব 
 প্রতিক্রিয়া 
দাঙ্গা শুরু হওয়ার সাথে সাথে দেশের বিভিন্ন রাজনৈতিক দল প্রতিক্রিয়া হিসেবে বিবৃতি প্রদান করে। ১ নভেম্বরে সদ্যবিলুপ্ত পাকিস্তান জাতীয় পরিষদের বিরোধীদলীয় উপনেতা শাহ আজিজুর রহমান জনসাধারণকে উস্কানিতে সাড়া না দিয়ে শান্তি প্রতিষ্ঠা করার জন্য আহ্বান করেন। মস্কোপন্থী ন্যাশনাল আওয়ামী পার্টির পূর্ব পাকিস্তান শাখার সভাপতি মোজাফফর আহমদ একতা বজায় রেখে শান্তি ও শৃঙ্খলা বজায় রাখার জন্য অনুরোধ করেন। এছাড়া পাকিস্তান পিপলস পার্টির পূর্ব পাকিস্তান শাখার চেয়ারম্যান নূরুজ্জামান দাঙ্গার ব্যাপারে বিচারিক তদন্তের দাবি করেন। পাকিস্তান গণতান্ত্রিক দলের সভাপতি নুরুল আমিন যেকোনো মূল্যে দাঙ্গা প্রতিরোধ করার জন্য কার্যক্রম গ্রহণের সদিচ্ছা ব্যক্ত করেন। ২ নভেম্বরে নেজামে ইসলাম পার্টির সভাপতি ছিদ্দিক আহমদ দাঙ্গার ঘটনায় নিন্দা জ্ঞাপন করেন।

৩ নভেম্বরে প্রাদেশিক গভর্নর সৈয়দ মোহাম্মদ আহসান দাঙ্গাপীড়িত এলাকাগুলো পরিদর্শন করতে এসে জনসাধারণের নিকট যেকোনো মূল্যে পরিস্থিতি শান্ত করতে কাজ করার আহ্বান জানান। একইদিনে লন্ডন থেকে টেলিফোনে হাঙ্গামার প্রতিক্রিয়ায় নিখিল পাকিস্তান আওয়ামী লীগের সভাপতি শেখ মুজিবুর রহমান দুঃখ প্রকাশ করে বলেন যে আসন্ন নির্বাচন থামিয়ে দেওয়ার উদ্দেশ্যে এই হাঙ্গামা বাধানো হয়েছে। ৪ নভেম্বরে প্রদত্ত বক্তৃতার পিকিংপন্থী ন্যাশনাল আওয়ামী পার্টির চেয়ারম্যান আবদুল হামিদ খান ভাসানী হাঙ্গামা সৃষ্টিতে উস্কানি দেওয়ার জন্য প্রতিক্রিয়াশীল শক্তির পাশাপাশি মার্কিন বেসামরিক গোয়েন্দা সংস্থা সেন্ট্রাল ইন্টেলিজেন্স এজেন্সি, ভারত সরকার ও জামায়াতে ইসলামী পাকিস্তানকে দায়ী করেন। রাষ্ট্রপতি ইয়াহিয়া খান দাঙ্গায় প্রাণহানির জন্য দুঃখপ্রকাশ করেন। ৭ নভেম্বরে পূর্ব পাকিস্তান ছাত্র ইউনিয়নের কেন্দ্রীয় কমিটির সদস্য মোস্তফা জামাল হায়দার একটি বৈঠকে দাঙ্গার জন্য "গনবিরোধী প্রতিক্রিয়াশীল ব্যক্তিদের" দায়ী করেন।

 পরিণতি 
২ নভেম্বরে প্রাদেশিক গভর্নর পরিস্থিতি নিয়ে বিভিন্ন সংবাদপত্রের সম্পাদক, রাজনৈতিক নেতা ও উচ্চপদস্থ প্রশাসনিক কর্মকতাদের সাথে একাধিকবার বৈঠক করেন। ৪ নভেম্বরে দাঙ্গা প্রতিরোধে শহরের একাধিক স্থানে শান্তি কমিটি গঠন করা হয়। ৫ নভেম্বরে পূর্ব পাকিস্তান সরকার দাঙ্গার ঘটনার জন্য পূর্ব পাকিস্তান হাইকোর্টের বিচারক সালাহউদ্দিন আহমেদ ও মুকসুমুল হাকিমকে সদস্য করে একটি তদন্ত কমিশন গঠন করে। ৬ নভেম্বরের মধ্যে রাজনৈতিক ব্যক্তিবর্গ, ছাত্রনেতা ও বিভিন্ন সংগঠনের প্রচেষ্টার ফলে ঢাকার পরিস্থিতি স্বাভাবিক হয়ে আসে এবং হাঙ্গামা থেমে যায়। দাঙ্গা প্রতিরোধে কবি সুফিয়া কামালকে প্রধান করে পূর্ব পাকিস্তানে ৪৯ সদস্য বিশিষ্ট একটি নাগরিক কমিটি গঠন করা হয়।

দুইজন নন কমিশন্ড অফিসারকে হত্যার অভিযোগে চারজনকে আসামী করে লালবাগ থানায় মামলা করা হয়। অভিযুক্ত আওয়ামী লীগ নেতা ও নয়াপল্টন ইউনিয়ন পরিষদের চেয়ারম্যান নুরুল ইসলাম তালুকদার, পূর্ব পাকিস্তান ছাত্রলীগের নেতা মোস্তফা মোহসীন মন্টু ও তার ভাই সেলিম জাহানকে গ্রেফতার করা গেলেও ঢাকা বিশ্ববিদ্যালয়ের স্যার ইকবাল হলের (যার বর্তমান নাম শহীদ সার্জেন্ট জহুরুল হক হল) ছাদে অবস্থিত পানির ট্যাঙ্কে লুকিয়ে থাকার কারণে পূর্ব পাকিস্তান ছাত্রলীগের আরেক নেতা খসরুকে পাওয়া যায়নি। সামরিক আদালতের রায়ে তালুকদার ছাড়া বাকিদের ১৪ বছর সশ্রম কারাদণ্ড দেওয়া হয়।

এই দাঙ্গা শুধু ঢাকায় সীমাবদ্ধ ছিলো এবং দাঙ্গার ঘটনা বাঙালি ও অবাঙালি মোহাজেরদের সম্পর্কে নেতিবাচক প্রভাব ফেলে। এর ফলে ১৯৭১ সালে বাংলাদেশের মুক্তিযুদ্ধ চলাকালে প্রদেশের দুই সম্প্রদায়ের সম্পর্ক তলানিতে পৌঁছায় এবং তাদের মধ্যে শত্রুতা চরমে গিয়ে উঠে।

 তথ্যসূত্র 

 গ্রন্থপঞ্জি 

 বহিঃসংযোগ 

বিষয়শ্রেণী:১৯৬৯-এর দাঙ্গা
বিষয়শ্রেণী:১৯৬৯-এ পূর্ব পাকিস্তান
বিষয়শ্রেণী:২০শ শতাব্দীতে ঢাকা
বিষয়শ্রেণী:জাতিগত দাঙ্গা
বিষয়শ্রেণী:মোহাজেরদের ইতিহাস
বিষয়শ্রেণী:বাংলাদেশের স্বাধীনতা যুদ্ধের কারণ ও সূচনালগ্ন